Jɔc 13
Pëk rööl in ŋot ka̱pdɛ
1
Täämɛ guäth ëë ci Jɔ-cua kua wut mi di̱i̱t, cu Kuoth Nhial ɛ jiök i̱, “Ji̱n ɛn täämɛ ci la wut mi di̱i̱t, kä ci dɔŋ ɛyum, kä pëk rööl mi di̱i̱t ŋotdɛ piny /ka̱n jɛ ni thuk kɛ ka̱p. 
2
Kä nɛmɛ ɛ jɛn pëk rööl in ŋot piny kɛ mi ba ka̱n, jɛn ro̱l ji̱ Pi-li-thɛt kɛɛliw, kɛ ro̱l ji̱ Gɛ-cur kɛɛliw, 
3
amäni ro̱l ji̱ Awi kɛɛliw kui̱c cueec. Ɛn pëk in te kam waaŋ in cɔal i̱ Ci-ɣor kui̱c känyä ca̱ŋ rööl I-jëp kɛnɛ rɛk mi cɔal i̱ Ɛk-ron kui̱c caam, mɛmɛ ɛ ro̱l in ciölkɛ ji̱ Kɛ-naan. Kua̱r Pi-li-thɛt da̱ŋ dhieec tëë ruec thi̱n kɛ kua̱r rɛ̈kni ti cɔaalkɛ i̱ Gadha, kɛ Ac-dod, kɛ Ac-kɛ-lon, kɛ Gɛ̈th, amäni Ɛk-ron. 
4
Luɔtdɛ ɣöö pëk rööl Kɛ-naan kɛɛliw kɛ Maara min mɔ rɛk ji̱ Dhi-don wëë yiath ni Ä-pek rɛy rööl ji̱ Ɛ-mor, ŋotdɛ piny, 
5
a känɛ ni rööl Gi-bɛl kɛnɛ ro̱l Lɛ-ba-nɔn kɛɛliw kui̱c käny cäŋ, känɛ ni rɛɛk Baal-gad piny pa̱a̱m Ɛr-mon wä amäni cothdu rɛɛk Mith-rɛ-poth-ma-yim. Kɛ kɛn ji̱ Dhi-don diaal.
6
“Kä kɛn tin cieŋ wi̱i̱ pääm kä Lɛ-ba-nɔn a wä kä Mith-rɛ-poth-ma-yim, amäni kɛn ji̱ Dhi-don diaal. Ɛ ni ɣän puɔ̱nydä bikɛ joc ɔ nhiam gan I-thɛ-rɛl. Kä täämɛ nikɛ ruacdä, bi mun rööl ɛmɛ däk kä gaat I-thɛ-rɛl kɛ gaak ɛ ba duundiɛn. 
7
Kä täämɛ ɛn mun puɔ̱nydɛ däkni jɛ kamä dööri gan I-thɛ-rɛl da̱ŋ bäŋuan kɛnɛ tha̱a̱ŋ döör Ma-na-thɛ.”
Ro̱l ëë ca da̱k kui̱c känyä ca̱ŋ Jɔr-dɛn
8
Täämɛ yuɔ̱p in dɔ̱ŋ kä do̱r Ma-na-thɛ, kɛn cikɛ kui̱cdiɛn dan kɛɛl kɛ döör Rɛ-u-ben kɛnɛ Gad, jɛn mun ëë ci Muthɛ in la kuany Kuɔth Nhial ɛ ka̱m kɛ kui̱c kiɛɛr Jɔr-dɛn kä käny cäŋ.
9
Jɛn känɛ ni rɛɛk Ä-ro-er in te wi̱i̱ tuɔ̱ɔ̱ŋ täpä yiëër in cɔal
i̱ Ar-non, kɛnɛ rɛk in te däär paan dhɔaar ɛmɔ, amäni jɛn pan
Me-dɛ-ba in carcaar, wëë yiath ni rɛɛk in cɔal i̱ Di-bon,
10
amäni rɛ̈k diaal tin ruackɛ ɛ kuäär ji̱ Ɛ-mor ni Thi-yon mëë
ruec kä Ɛc-bon, amäni rɛy rööl ji̱ A-mon.
11
Amäni ro̱l Gil-yad,
kɛnɛ röl ji̱ Gɛ-cur diaal kɛnɛ ji̱ Maaka,
dhɔr pa̱a̱m Ɛr-mon kɛɛliw,
kɛ ro̱l Ba-can ni kɛɛliw wëë pi̱em ni rɛɛk Thal-ka.
12
Bɛ reet kɛ dhɔr kua̱r ni Ög in mɔ Ba-can. Kuäär ɛmɔ ɛ jɛn
rue̱y kɛl ëë mɔ duɔth kä ji̱ Rɛpa, kä cuɛ ruëc rɛ̈kni Ac-ta-roth
kɛnɛ Ɛ-dhɛ-ri. Kɛn nɛy ti̱ti̱ diaal cu Muthɛ kɛ tiam kä cuɛ
kɛ juɔc raar.
13
Kä ɛ ni ji̱ Gɛ-cur kɛnɛ ji̱ Maaka kärɔ̱ kɛn tëë cu gaat
I-thɛ-rɛl kɛ päl, kä cu raan Gɛ-cur kɛnɛ raan Maaka cu ciɛŋ
rɛy gan I-thɛ-rɛl amäni cäŋ ɛ wa̱lɛ mi.
14
Kä täämɛ rɛy döör gan I-thɛ-rɛl, cu do̱r Lii-bay thil kui̱c mi ca thöp jɛ ɛ Muthɛ kɛ ɣöö muc tin la wa̱ŋkɛ Kuoth Nhial ni Kuoth ji̱ I-thɛ-rɛl ɛ jɛn kui̱cdiɛn nikɛ mëë cɛ la̱t Muthɛ.
Kui̱c ëë yiɛɛth rɔ kɛ Rɛ-u-ben
15
Täämɛ cu Muthɛ pëk ɛmɛ ka̱m do̱r ji̱ Rɛ-u-ben nikɛ pëk ciëëŋnikiɛn.
16
Ɛ jɛn dhɔr ëë känɛ ni rɛɛk Ä-ro-er in te wi̱i̱ tuɔ̱ɔ̱ŋ täpä
yiëër in cɔal i̱ Ar-non amäni rɛk in te däär paan kueer ɛmɔ,
kɛ mun paan Me-dɛ-ba in carcaar,
17
kɛ Ɛc-bon kɛnɛ rɛ̈kɛ
diaal tin te rɛy dhɔaarɛ min thör, kɛ Di-bon, kɛnɛ Ba-moth-baal,
kɛ Beth-ba-lɛ-mon,
18
kɛ Yaadh kɛnɛ Kɛ-dhe-moth, kɛ Me-paath,
19
kɛ Kir-ya-tha-yim, kɛnɛ Thi-bɛ-ma, kɛ Dhɛ-rɛth-ca̱r
in te wi̱i̱ pa̱a̱m rɛy paan,
20
amäni Beth-pɛ-yor, kɛ täp
Pi̱dh-ga, kɛnɛ Beth-yɛ-ci-moth.
21
Tɔ̱tɔ̱ kɛ kɛn rɛ̈k paan diaal,
amäni wec kua̱r ji̱ Ɛ-mor ni Thi-yon kɛɛliw mëë ruec kä Ɛc-bon.
Jɛn cu Muthɛ ɛ tiam kɛɛl amäni gaatkɛ tëë ciaŋkɛ ro̱l, kä tɔ̱
kua̱r ji̱ Mid-yan, kɛ Ɛwi kɛnɛ Rɛ-kɛm kɛ Dhur kɛnɛ Ɣur kɛ
Rɛbä.
22
Kä rɛy nɛɛni tëë ci gaat I-thɛ-rɛl kɛ näk ko̱o̱r ɛ ram
mi cɔal i̱ Bil-am gat Bɛ-or mi la maar ti bi ben.
23
Kä cu pëk këth gan Rɛ-u-ben cua kir Jɔr-dɛn kä kony cäŋ. Nɛmɛ ɛ jɛn kui̱c ëë ci rɔ yiɛth kɛ ji̱ Rɛ-u-ben, nikɛ pëk thukni duëlikiɛn kɛnɛ rɛ̈kiɛn amäni dho̱rkiɛn.
Kui̱c ëë yiɛɛth rɔ kɛ Gad
24
Ɛn wa̱nɔ bä, cu Muthɛ döör gan Gad moc tha̱a̱ŋ muɔ̱ɔ̱n kɛ kui̱ thukni duëlikiɛn.
25
Kä cu ke̱y rööliɛn rɔ lɔth ni kä Ya-dhɛr, kɛnɛ rɛ̈k diaal
tin te rɛy rööl Gil-yad, kɛ tha̱a̱ŋ muɔ̱ɔ̱n rööl ji̱ A-mon wëë
pi̱em ni rɛɛk Ä-ro-er in te nhiam Rɛ̈-baa
26
bɛ lɛ ka̱n ni kä Ɛc-bon wëë pi̱em ni Ra-math-midh-pɛ, kɛnɛ
Bɛ-to-nim, kä bɛ nyɔk kɛ käni ni kä Ma-na-yim wä amäni ke̱y
Dɛ-bir,
27
kä rɛy paan bɛ mat ni rɛ̈k Beth-a-ram, kɛnɛ Beth-nim-ra,
kɛ Cu-koth, kɛnɛ Dha-pon, kɛ duɔth rööl kua̱r Ɛc-bon ni
Thi-yon, min lɔth ni taŋ yiëër Jɔr-dɛn wëë pi̱em ni Bar
Gɛ̈-lɛ-li kɛnɛ nhiam kiɛɛr Jɔr-dɛn lotdä käny cäŋ.
28
Nɛmɛ ɛ jɛn kui̱c in ci rɔ yiɛth kɛ ji̱ Gad nikɛ pëk
thukni duëlikiɛn, nikɛ rɛ̈kɛ kɛ dho̱rkiɛn.
Kui̱c ëë yiɛɛth rɔ kɛ tha̱a̱ŋ döör Ma-na-thɛ
29
Ɛn Muthɛ bä cɛ tha̱a̱ŋ döör gan Ma-na-thɛ ka̱m kui̱cdiɛn nikɛ pëk thukni duëlikiɛn.
30
Kä mun rööliɛn cuɛ jɛ ka̱n ni kä Ma-na-yim, rɛy rööl kua̱r
Ba-can ni Ög kɛɛliw, kɛɛl kɛ dho̱r ti jiɛn bäkɛl tin te rɛydɛ
tëë ca ka̱n ɛ wut mi cɔal i̱ Ya-ir,
31
amäni tha̱a̱ŋ rööl Gil-yad, kɛɛl kɛ Ac-ta-roth kɛnɛ
Ɛ-dhɛ-ri tin la rɛ̈k kuäärä kua̱r ni Ög. Ca tɔ̱tɔ̱ ka̱m ji̱ Ma-kir
in la gat Ma-na-thɛ kɛ kui̱ tha̱a̱ŋ gan Ma-kir nikɛ pëk thukni
duëlikiɛn.
32
Ti̱ti̱ kɛ kɛn tëë ci Muthɛ kɛ da̱k mëë ŋotdɛ tëë rɛy paan rööl Mo-ab kä käny cäŋ Jɛ-ri-ko kui̱c kiɛɛr Jɔr-dɛn. 
33
Ɛ ni do̱r gan Lii-bay kärɔ̱ tin thil pëk mi ca ka̱m kɛ, kɛ ɣöö Kuoth Nhial in la Kuoth ji̱ I-thɛ-rɛl ɛ jɛn kui̱cdiɛn nikɛ mëë cɛ la̱r kɛ.
